### Beslutningstema

Det skal i denne sag besluttes, om et nyt klimainitiativ, der er målrettet kommunens lokalråd, skal igangsættes, og at dette finansieres af puljen "Udviklingspulje til lokale projekter".

### Historik

På landdistriktskonferencen i 2023 gav lokalrådene udtryk for, at de gerne ville arbejde aktivt med "Vores Klimahandleplan". Flere lokalråd efterlyste hjælp til, hvordan de konkret kunne gribe denne opgave an. Flere lokalråd foreslog, at det kunne ske som en konkurrerence mellem landsbyerne.

### Sagsfremstilling

Forvaltningen har udviklet projektet "Hver by tæller", som er en samling af 10 konkrete indsatser, lokalråd kan vælge imellem. Hver indsats er beskrevet med klare beskrivelser af krav og mål. Lokalrådene kan selv vælge, hvor mange og hvilke indsatser, der passer til den konkrete bys evner og lyst. Et lokalråd kan eksempelvis vælge, at de vil deltage i alle 10 indsatser, mens et andet lokalråd måske blot vælger en enkelt indsats. Projektet vil blive præsenteret på den kommende landdistriktskonference i 2024, hvor alle lokalråd er inviteret. Projektet vil også blive en fast del af de årsmøder, landdistriktskoordinatoren afholder med hvert enkelt lokalråd, med henblik på at hjælpe projektet i gang lokalt.

Lokalråd tilmelder sig projektet via kommunens hjemmeside. Når et lokalråd tilmelder sig en eller flere indsatser, får de adgang til et dashboard, hvor de grafisk kan se hvor langt, de er kommet med deres indsats.

Dashboards vil være synlige på kommunens hjemmeside og kan derfor tilgås af alle.

Initiativet er en del af indsatsområdet "Hvert Ton Tæller" i Vores Klimahandlingsplan, som omfatter involvering og skabe ejerskab hos borgerne for deltagelse i den grønne omstilling. Udover dette, er andre indsatsområder også borgerrettede, for at Tønder Kommune kan leve op til Vores Klimahandlingsplans mål. Dette omfatter blandt andet de lokale udfordringer med varme, som i nogle områder er i proces og andre kommer. Derudover er der fokus på mobilitet i landdistrikterne samt på hele den grønne omstiling med de større VE-anlæg, som involverer lokalt.

Som supplement til dette initiativ, vil projektet støttet af statens Landdistriktspulje for "Grønne handleplaner", understøte indsatsen. Målet i det projekt er, at oplyse borgerne om de tilgængelige klimaindsatser, og give dem ressourcer og støtte til at deltage aktivt. Projektet sigter også mod at udpege og uddanne klimaambassadører, der kan fungere som lokale fortalere og inspiratorer, hvor tiltagende i "Hver By Tæller" vil være elementer, som det projekt vil være med til at udbrede til vores lokalråd også.

De 10 indsatser:

|  |  |  |
| --- | --- | --- |
| Indsatsens navn | Indsatsens krav og mål | Eventuel kommunal understøttende indsats |
| Grene er guld | Byen etablerer samlet mellem 50-75 meter kvashegn med klimavenlige hegnspæle.  Fælles vandretur i haver og steder, hvor der er etableret hegn |  |
| Regenerative køkkenhaver | Byen etablerer 25 m2 regenerativ køkkenhave til fælles brug | Kommunen bidrager med gratis konsulenttimer fra en havekonsulent med særlig viden inden for regenerativ dyrkning |
| Vilde klimavenlige haver | Byen etablerer minimum 50 m2 klimavenligt bed. Enten samlet eller fordelt mellem flere bede | For at sikre de rigtige blomster og kvalitet i forhold til danske insekter, vil kommunen uddele frøblandinger til blomsterbedene |
| Plante træer | Byen planter tilsammen 100 træer; enten i sammenhæng eller fordelt rundt om efter fælles aftale |  |
| Fælles klimavenlig middag | At byen holder et fælles arrangement om klimavenlig mad, inklusiv middag for byens borgere | Kommunen bidrager med en gratis madkonsulent, som står for organisering af indkøb og tilberedning af mad. Kuvertprisen er 75,00 kr. som er egenfinansieret af borgerne selv |
| Op på cyklen | At minimum 5 familier i 14 dage låner kommunens elcykler for at teste, hvor stor en del af familiens daglige transport, der kan flyttes fra bil til cykel.  At de 5 familier registrerer, hvor mange kilometer bilkørsel de har sparet | Kommunen køber og drifter 5 elcykler, der kan bruges i projektet |
| Redekasser til mursejlere | Da der konstant stilles større krav til at isolere huse, forsvinder mange af de revner, sprækker og huller, mursejleren ellers har brugt til redebyggeri. For at sikre mursejlerens redepladser opfordres byen til at opsætte fem redekasser | Kommunens naturvejledere vil vejlede omkring den optimale etablering |
| Fælles høns, gæs eller ænder | Byen etablerer en hønse-, gåse- eller andegård |  |
| Vilde bier, sommerfugle og insekter | Der etableres nye levesteder til vilde bier, sommerfugle og insekter. Det kan være stengærder, huller i trækævler, insekthoteller mv. |  |
| Klima wildcard | Byen etablerer sit eget projekt og beskriver og deler information herom til andre byer |  |

### Økonomi

De fleste udgifter afholdes af byerne selv. Byerne har mulighed for at søge om finansiel tilskud via kommunens almindelige tilskudsordninger for lokalrådene.
Den kommunale udgift er knyttet til køb af konsulentydelser, køb af frø til vildthaver samt køb og drift af 5 elcykler.

Udgiften afhænger af hvor mange byer, der vil deltage i projektet, og hvor mange spor de evt. ønsker at deltage i.

Hvis alle lokalråd tilmelder sig alle tænkelige indsatser i samme budgetår, vil budgettet for den kommunale udgift være: 285.000,00 kr.

Mindsteugift for den kommunale finansiering vil være 90.000,00 kr. (køb af 5 elcykler). Denne udgift hidrører dog kun 2024.

Udgiften for 2024 finansieres af restmidler fra 2023 fra puljen "Udviklingspulje til lokale projekter".

Udgiften for 2025 finansieres enten af restmidler fra samme pulje (for budgetår 2024) eller fra den ordinære ramme for 2025.

Restbudget for 2023 er på ca. 157.000 kr. for "Udviklingspulje til lokale projekter"

### Lovgrundlag

-

### Indstilling Fagchefen for Plan og Udvikling indstiller,

|  |  |
| --- | --- |
| at | godkende igangsætning af projektet "Hver by tæller", og |
| at | initiativet finansieres af puljen "Udviklingspulje til lokale projekter". |

### Beslutning

Indstillingen godkendt.